Jó napot!
Hadd tegyek fel önöknek egy kérdést.
Hazudtak valaha gyermekkorukban?
Tegye fel a kezét, aki igen!
Hűha, ez a legőszintébb közönség, amellyel valaha találkoztam.
(Nevetés)
Az elmúlt 20 évben azt vizsgáltam,
hogyan tanulnak meg a gyerekek hazudni.
Ma pedig megosztom önökkel
a kutatás néhány eredményét.
De előtte elmesélek egy történetet Richard Messináról.
Richard a barátom, általános iskolai igazgató.
Egy nap felhívták telefonon.
A telefonáló azt mondta:
"Messina úr, a fiam, Johnny nem megy ma iskolába,
mert beteg."
Messina megkérdezte:
"Elnézést, kivel beszélek?"
A hívó azt válaszolta:
"Az apámmal."
(Nevetés)
Ez a történet, tehát...
(Nevetés)
három tévhitet is magába foglal arról,
amit a gyerekek és a hazugság kapcsolatáról gondolunk.
Egy: a gyerekek csak általános iskolás korban
kezdenek hazudni.
Kettő: a gyerekek rosszul hazudnak.
Mi, felnőttek könnyen felismerjük hazugságaikat.
És három: ha a gyerek már nagyon kicsi korában hazudik,
biztos személyiségzavarokkal küzd,
és élete végéig kóros hazudozóvá válik.
Nos, úgy tűnik,
mindhárom hiedelem téves.
Gyakran teszünk fel találós kérdést
a gyerekeknek világszerte.
Itt egy példa.
A játék lényege, hogy megkérjük a gyerekeket,
találják ki a kártyán lévő számokat,
és ha sikerül, értékes nyereményt kapnak.
A játék közben azonban
keresünk valami kifogást, és elhagyjuk a szobát.
Mielőtt kimennénk,
megkérjük őket, hogy ne lessenek bele a kártyáikba.
Természetesen,
kamerákat rejtettünk el a szobában,
hogy figyeljük minden mozdulatukat.
Mivel nagyon szeretnének nyerni,
a gyerekek több mint 90%-a megnézi a kártyákat,
amint elhagyjuk a szobát.
(Nevetés)
A legfontosabb kérdés,
amikor a szobába visszatérve megkérdezzük őket:
csaltak-e vagy sem,
bevallják-e, hogy megnézték a kártyát,
vagy hazudnak a szabályszegésről?
Arra jutottunk, hogy nemtől, származástól, vallástól függetlenül
kétéves korban
30%-uk hazudik,
70%-uk bevallja, hogy áthágta a szabályt.
Hároméves korban
50%-uk hazudik, és 50%-uk igazat mond.
Négyéves korban
a gyerekek több mint 80%-a hazudik.
Négyéves kor felett pedig
a legtöbb gyerek hazudik.
Amint látják,
a hazugság a fejlődés velejárója.
Néhány gyerek pedig már
kétéves korától fogva füllent.
Vegyük jobban szemügyre a kisgyerekeket!
Miért hazudik néhány gyerek, míg mások nem?
A főzéshez jó alapanyagok kellenek,
hogy jó ételt készíthessünk.
A jó hazugsághoz két összetevőre van szükségünk.
Az első fontos elem a tudatelmélet,
vagyis a gondolatolvasó képesség.
Az egyes emberek más-más módon érzékelik a helyzetet;
a gondolatolvasás az a képesség,
amellyel meg tudjuk különböztetni,
hogy én mit tudok és a másik mit tud.
A gondolatolvasás a hazugság elengedhetetlen feltétele,
mert a hazugság alapja az, hogy tudom:
a másik nem tudja,
amit én tudok.
Ezért hazudhatok.
A jó hazugság másik fontos eleme az önkontroll.
Az a képesség, amellyel szabályozzuk beszédünket, arckifejezésünket
és testbeszédünket annak érdekében,
hogy meggyőzően hazudjunk.
Arra jutottunk, hogy a kisgyerekek,
akiknek fejlettebb a gondolatolvasó képességük és az önkontrolljuk,
korábban kezdenek hazudni,
és ügyesebben is hazudnak.
Mint kiderült, e két képességre mindannyiunknak szükségünk van,
hogy a társadalomban jól boldoguljunk.
Sőt, a gondolatolvasás és önkontroll hiányosságai
súlyos fejlődési rendellenességekkel függnek össze,
pl. az ADHD-val és az autizmussal.
Ha azt veszik észre, hogy gyerekük kétévesen füllentett először,
riadalom helyett
inkább örülniük kellene,
(Nevetés)
mert ez annak jele:
a fejlődés új mérföldkövéhez érkezett.
Rosszul hazudnak-e a gyerekek?
Úgy gondolják, önök könnyen felismerik, amikor hazudnak?
Ki akarják próbálni?
Igen? Oké.
Lejátszok önöknek két videót.
A videókon
a gyerekek kutató kérdésére válaszolnak, mely így hangzik:
"Megnézted a kártyát?"
Találják ki,
melyik gyerek hazudik,
és melyik gyerek mond igazat.
Itt az első gyerek.
Készen állnak?
(Videó) Felnőtt: Megnézted? Gyerek: Nem.
Kang Lee: Jöjjön a második gyerek.
(Videó) Felnőtt: Megnézted? Gyerek: Nem.
KL: Aki szerint az első gyerek hazudik,
tegye fel a kezét!
Most az tegye fel a kezét, aki szerint a második gyerek hazudik!
Az a helyzet,
hogy az első gyerek mond igazat,
a második gyerek hazudik.
Úgy tűnik, sokan önök közül nem ismerték fel a hazugságot.
(Nevetés)
Hasonló játékot játszottunk
sok felnőttel az élet minden területéről.
Számtalan videót mutattunk nekik.
A videók egyik felén hazudtak a gyerekek.
A videók másik felén igazat mondtak.
Nézzük meg, ezek a felnőttek hogyan szerepeltek!
Mivel ugyanannyian mondanak igazat mint ahányan hazudnak,
ha csak találgatunk,
50% az esélye, hogy jó a tippünk.
Tehát, ha kb. 50%-ban jól válaszolunk,
azt jelenti, hogy csapnivaló hazugságfelismerők vagyunk.
Kezdjük egyetemistákkal s joghallgatókkal,
akiknek általában kevés tapasztalatuk van gyerekekkel!
Nem ismerik fel a gyerekek hazugságait.
Csak találgatnak.
Mi a helyzet a szociális gondozókkal és a gyermekvédelmi ügyvédekkel,
akik nap mint nap gyerekekkel dolgoznak?
Ők felismerik a gyerekek hazugságait?
Nem, ők sem.
(Nevetés)
Mi a helyzet a bírókkal,
a vámtisztviselőkkel,
és a rendőrökkel,
akik naponta dolgoznak hazugokkal?
Ők felismerik, mikor hazudnak a gyerekek?
Nem, ők sem.
Na és a szülők?
Szülők felismerik-e más gyerekének hazugságát?
Nem, nem tudják.
Felismerik-e saját gyerekük hazugságát?
Nem.
(Nevetés) (Taps)
Feltehetik a kérdést,
gyerekek hazugságát miért olyan nehéz felismerni?
Hadd mutassam ezt be a fiam, Nathan példáján keresztül.
Ilyen az arckifejezése,
amikor hazudik.
(Nevetés)
Amikor gyerekek hazudnak,
arckifejezésük általában semleges.
Azonban a semleges arckifejezés mögött
a gyerekek valójában sokfajta érzelmet élnek át,
pl. félelmet, bűntudatot, szégyent
és talán egy kicsit a hazugság gyönyörét.
(Nevetés)
Sajnos ezek az érzelmek vagy átmenetiek vagy rejtettek.
Ezáltal számunkra szinte láthatatlanok.
Az elmúlt öt évben
próbáltuk megtalálni e rejtett érzelmek feltárásának módját.
Aztán tettünk egy felfedezést.
Tudjuk, hogy az arcbőrünk alatt
gazdag véredényhálózat van.
Amikor különböző érzelmeket élünk át,
az arc véráramlása kissé megváltozik.
Ezeket a változásokat az autonóm idegrendszer szabályozza,
amelyet nem tudatosan irányítunk.
Az arc véráramlásának változását vizsgálva,
felfedhetjük az emberek rejtett érzelmeit.
Sajnos, az arc érzelemmel kapcsolatos véráramlás változásai
szabad szemmel észrevehetetlenek.
Az emberi arc érzelmeinek felfedéséhez
új képalkotó technológiát fejlesztettünk ki,
melyet transzdermális optikai képalkotásnak nevezünk.
Ehhez hagyományos videókamerával vesszük fel az embereket,
miközben különböző rejtett érzelmeket élnek át.
Majd a képalkotó technológiánkat használva
az arc véráramlásának változásairól ragadhatunk ki bőrön keresztüli képeket.
A bőrön keresztüli videóképeken
egyértelműen látszik
az arc véráramlásának változása a különböző rejtett érzelmek hatására.
Ezzel a technológiával
a hazugsággal kapcsolatos rejtett érzelmeket is felfedhetjük,
tehát megállapíthatjuk, mikor hazudik valaki.
Megtehetjük fizikai beavatkozás nélkül,
távolról, olcsón
85%-os pontossággal,
amely a találgatásnál sokkal eredményesebb
Sőt, felfedeztük a Pinocchio-hatást is.
Nem, nem ezt a Pinocchio-hatást.
(Nevetés)
Ez az igazi Pinocchio-hatás.
Amikor hazudunk,
a véráramlás az arcon csökken,
az orron pedig nő.
Természetesen nem csak hazugság során
kerülnek elő rejtett érzelmeink.
Így feltettük magunknak a kérdést,
a hazugság leleplezése mellett
mire használható még a technológiánk?
Alkalmazható egyrészt az oktatásban.
Ezzel a technológiával pl. a matektanár
azonosíthatja azt a diákot az osztályban,
akiből a tananyag erős szorongást vált ki,
hogy segíthessen neki.
Alkalmazható még az egészségügyben is.
Mindennap beszélek Skype-on a szüleimmel,
akik több ezer mérföldnyire laknak tőlem.
Ezzel a technológiával
nemcsak a mindennapi életüket ismerhetem meg,
hanem egyidejűleg ellenőrizhetem pulzusukat, stressz-szintjüket,
hangulatukat és hogy vannak-e fájdalmaik.
Talán a jövőben szívinfarktus
vagy magas vérnyomás kockázatát is.
Felmerülhet a kérdés,
hogy politikusok érzelmeinek feltárására is alkalmazhatjuk-e?
(Nevetés)
Vita közben, például.
Nos, a válasz igen.
tévéfelvételeken
kimutatható a politikusok pulzusa,
hangulata, stressz-szintje,
és a jövőben talán az is, hogy hazudnak-e nekünk.
Használhatjuk piackutatásban is,
hogy felmérjük például,
az emberek mennyire szeretnek egy adott fogyasztási cikket.
Még ismerkedéskor is hasznos lehet.
Tehát, ha a randin
a partnered rád mosolyog,
ez a technológia segíthet megállapítani,
hogy tényleg tetszel-e a lánynak,
vagy csak kedves próbál lenni.
Ebben az esetben,
a lány csak kedveskedni próbál.
(Nevetés)
A transzdermális optikai képalkotás technológiája
még gyermekcipőben jár.
Sok új alkalmazás lát még napvilágot majd, melyeket ma nem is ismerünk.
De egy dologban biztos vagyok,
a hazugság már soha nem lesz ugyanaz.
Köszönöm szépen.
(Kínaiul) Köszönöm.
(Taps)